**ΣΤΕΓΑΣΗ ΥΠΗΡΕΣΙΩΝ ΠΡΑΣΙΝΟΥ…ΚΑΙ ΠΡΑΣΙΝΑ ΑΛΟΓΑ**

Πριν από τέσσερις περίπου μήνες είχαμε βγάλει μία ανακοίνωση:

«*Η πλειοψηφία του Δημοτικού Συμβουλίου της Αγίας Παρασκευής ακύρωσε χθες μια πράξη ανομίας και κατασπατάλησης του δημοτικού χρήματος.*

*Η Δημοτική Αρχή πριν στεγνώσει το μελάνι* ***της κατάπτυστης και παράνομης πρότασης να φέρει τα απορριμματοφόρα στο Κοντόπευκο****, έφερε χωρίς καμία συνεννόηση με τις άλλες παρατάξεις, νέα πρόταση για μίσθωση άλλων υπηρεσιών του Δήμου (πρασίνου, αυτεπιστασίας και καθαριότητας) στο ίδιο πανάκριβο ακίνητο!!!* ***Γιατί αυτή η εμμονή που δεν μπόρεσε σε καμία περίπτωση να αιτιολογήσει;***

*Πώς προτάσσει ένα τέτοιο ζήτημα όταν δεν έχει λύσει το σοβαρό πρόβλημα μετεγκατάστασης του αμαξοστασίου, που απειλεί την δημόσια υγεία, ρυπαίνει το περιβάλλον και αναγκάζει τους εργαζόμενους να λειτουργούν σε άθλιες, τριτοκοσμικές συνθήκες παραβιάζοντας την νομιμότητα;*

*Και όπως μας έχει συνηθίσει με τη* ***ίδια φασίζουσα νοοτροπία που διακατέχεται όταν δεν περνάει το δικό τους,*** *για άλλη μια φορά διαστρεβλώνει τις θέσεις και τις προτάσεις μας. Δεν εξηγεί γιατί δεν εξετάζει όπως οφείλει την αξιοποίηση της ακίνητης περιουσίας του Δήμου (Κτίριο ΟΑΕΔ για στέγαση,  αποθηκευτικοί χώροι του Πολιτιστικού Πάρκου « Σταύρος Κώτσης» για υλικά και ενδεχομένως οικόπεδα στα Πευκάκια για φυτώρια). Επίσης δεν εξηγεί γιατί δεν προβαίνει σε εκδήλωση ενδιαφέροντος και στην απαιτούμενη από την νομοθεσία διαγωνιστική διαδικασία.*

*Ο Δήμαρχος των απευθείας αναθέσεων, των πανάκριβων Containers που στοίχισαν στον δημότη «ο κούκος αηδόνι», της ακριβότερης μελέτης ΣΒΑΚ της ελληνικής επικράτειας, της κατασπατάλησης και της αλαζονείας,* ***δεν μπορεί να παριστάνει τον τιμητή των πάντων….»***

Η δημοτική αρχή αφού αδράνησε στην κυριολεξία επί πολλούς μήνες, τώρα στριμωγμένη στην γωνία, αφού ο ανάδοχος του έργου του νέου Δημαρχείου ζητά όπως είναι φυσικό τον χώρο του εργοταξίου για να ξεκινήσει, επιχειρεί να βρει λύση για την στέγαση των υπηρεσιών πρασίνου, περιβάλλοντος και πολιτικής προστασίας με την ίδια λογική που την διακατέχει πάντα, **της προχειρότητας και της παραβίασης της νομιμότητας.** Για να θυμίσουμε σε κάποιους που έχουν ασθενή μνήμη, τότε ο Δήμαρχος σχολιάζοντας τις προτάσεις της αντιπολίτευσης για μεν το κτίριο του ΟΑΕΔ δεν έλεγε τίποτε και απέφευγε να δεσμευθεί για την συντήρησή του, για δε τους αποθηκευτικούς χώρους στου «Σπυρούδη» ότι θα **«..τρίζουν τα κόκαλα του Σταύρου Κώτση..».** Προσκόμισε μάλιστα και έγγραφο της τεχνικής υπηρεσίας που προέκυψε ως απάντηση σε δικό του ερώτημα, **για να πείσει ότι αυτό είναι παράνομο!!!**

Είχαμε κρούσει τον κώδωνα πολλές φορές, με ερωτήσεις, με παρεμβάσεις και με προτάσεις στην συζήτηση του Προϋπολογισμού και του Τεχνικού Προγράμματος. Ο Δήμαρχος όμως δεν άκουγε, δεν ήθελε να συζητήσει τίποτε και φυσικά η πρότασή του δεν είχε καμία πρόβλεψη, σε αντίθεση με την εναλλακτική πρόταση των τριών παρατάξεων όπου υπάρχουν αντίστοιχες προβλέψεις. Τώρα επιχειρεί με προφορικές εντολές και παράτυπες «εξώσεις και διευθετήσεις» να προλάβει, ενώ άλλα έλεγε τότε στο Δημοτικό Συμβούλιο και στους εργαζόμενους Αγνοεί για άλλη μία φορά ότι **απαιτείται να εξασφαλιστεί η λειτουργικότητα των υποδομών και να τηρηθούν οι διαδικασίες και τα προβλεπόμενα από την ισχύουσα νομοθεσία για την Υγεία & Ασφάλεια των εργαζομένων**. **Επίσης θα πρέπει να εξασφαλιστούν και να τακτοποιηθούν θέματα πυρασφάλειας, χρήσεων και πολεοδομικών προϋποθέσεων που ο ίδιος για άλλους λόγους ανέδειξε και ως συνήθως τα επικαλείται κατά το δοκούν**, επιχειρώντας μάλιστα στην προκειμένη περίπτωση με ασέβεια, να εμπλέξει και τον αείμνηστο Σταύρο Κώτση. Τελικά θα μας ενημερώσει ο Δήμαρχος, πώς η συγκεκριμένη χρήση του πάρκου «Σταύρος Κώτσης» ήταν τότε παράνομη και τώρα με ποιον τρόπο κατέστη νόμιμη;

Πιθανότατα αν κάτι μπορεί να «τρίζει» είναι η αξιοπιστία και η φερεγγυότητα του Δημάρχου. Η υποκρισία, η διαστρέβλωση, η διχαστική συμπεριφορά και η απαξίωση των πάντων δημιουργούν ένα τοξικό κλίμα αβεβαιότητας και παρακμής για την πόλη. Σε μια δύσκολη συγκυρία, αυτό που διαπιστώνουν  καθημερινά οι δημότες είναι ότι **ο Δήμαρχος δεν μπορεί να ακούσει, να συνεννοηθεί, να συνθέσει απόψεις και να λύσει τα προβλήματά της πόλης**.

**Γραφείο Τύπου Νέας Αρχής για την Αγία Παρασκευή**